1946-os cannes-i filmfesztivál
Az 1939. szeptember 1-jén kitört világháború miatt félbeszakított első cannes-i filmseregszemle helyett 1946. szeptember 20. és október 5. között rendezték meg az 1. Cannes-i Nemzetközi Filmfesztivált. E három hétre a Côte d’Azur békés kisvárosa a nemzetközi filmművészet fővárosává vált, ahol a hosszú, véres háború utáni esemény a béke és a felszabadultság jegyében zajlott. A nemzeti zászlókkal feldíszített Croisette-en 19 ország résztvevői vonultak fel, s vettek részt a hagyományos cannes-i „virágcsatával” kísért virágfesztiválon, mielőtt eldöntötték volna, hogy az országaikból érkezett filmek közül melyikeket érdemesítsék díjakra. A fesztivált olyan rendezők fémjelezték, mint René Clément, Jean Cocteau, George Cukor, Alfred Hitchcock, Szergej Ioszifovics Jutkevics, Vidor Károly, vagy Billy Wilder, a színészek közül pedig Ingrid Bergman "(Forgószél, Gázláng"), Cary Grant "(Forgószél)", Rita Hayworth "(Gilda)", Jean Marais "(A szép és a szörnyeteg)", és Michèle Morgan "(Elveszett boldogság)".